Document ID: 32014R0431

REGOLAMENT TAL-KUMMISSJONI (UE) Nru 431/2014
tal-24 ta’ April 2014
li jemenda r-Regolament (KE) Nru 1099/2008 tal-Parlament Ewropew u tal-Kunsill dwar l-istatistika dwar l-enerġija, fir-rigward tal-implimentazzjoni tal-istatistika annwali dwar il-konsum tal-enerġija fl-unitajiet domestiċi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1099/2008 tal-Parlament Ewropew u tal-Kunsill tat-22 ta’ Ottubru 2008 dwar l-istatistika dwar l-enerġija (1), u b’mod partikolari l-Artikolu 4(3) u l-Artikolu 9(3) tiegħu,
Billi:
(1)
Ir-Regolament (KE) Nru 1099/2008 jistabbilixxi qafas komuni għall-produzzjoni, it-twassil, l-evalwazzjoni u t-tixrid ta’ statistika komparabbli dwar l-enerġija fl-Unjoni.
(2)
L-istatistika dwar l-enerġija tikkonsisti f’qafas statistiku dinamiku ħafna minħabba l-iżvilupp intensiv tal-politiki tal-Unjoni, il-progress teknoloġiku u l-importanza li l-miri tal-Unjoni jissejsu fuq dejta dwar l-enerġija. Għaldaqstant, għandhom isiru aġġornamenti regolari sabiex l-ambitu tal-istatistika jiġi allinjat mal-ħtiġijiet li dejjem jikbru jew jinbidlu.
(3)
Ir-Regolament (KE) Nru 1099/2008 ta lill-Kummissjoni setgħat ta’ implimentazzjoni biex temenda l-annessi tar-Regolament.
(4)
Ir-Regolament (KE) Nru 1099/2008 jobbliga lill-Kummissjoni (Eurostat), f’kooperazzjoni mal-Istati Membri, biex tkompli tiżviluppa statistika dettaljata dwar il-konsum aħħari tal-enerġija u biex tinkludiha bil-mod il-mod fl-ambitu tal-istatistika kif definit fl-annessi tiegħu.
(5)
Il-Kummissjoni żviluppat l-istatistika dwar il-konsum tal-enerġija fl-unitajiet domestiċi u ddiskutiet il-fattibbiltà, l-ispejjeż ta’ produzzjoni, il-kunfidenzjalità u l-piż tar-rapportar mal-Istati Membri.
(6)
Ir-Regolament (KE) Nru 1099/2008 għandu għalhekk jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat tas-Sistema Ewropea tal-Istatistika.
ADOTTAT DAN IR-REGOLAMENT:
Artikolu 1
L-Annessi A u B tar-Regolament (KE) Nru 1099/2008 qed jinbidlu bl-Annessi ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ April 2014.

Labels: 19
14
0
12
15